Diari Oficial de la Generalitat Valenciana


Sumari del DOGV 6779, del 22-05-2012 (2012/4912)

ORDE 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/05/21/19/dof/vci/html**

### Dades del document

Número de DOGV
:   6779

Data del DOGV
:   22-05-2012

Secció del DOGV
:   I. DISPOSICIONS GENERALS

Número del document
:   2012/4912


Data del document
:   21-05-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Descriptors 

:   * ensenyament secundari
    * educació preescolar
    * ensenyament primari
    * educació d'adults
    * alumne
    * ensenyament públic
    * educació artística
    * ensenyament obligatori
    * educació especial
    * música
    * ensenyament d'idiomes
    * ensenyament professional
    * educació física
    * espectacles
    * legislació

ORDE 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana. [2012/4912]  
PREÀMBUL  
  
A causa de l'actual conjuntura econòmica i de la necessitat de millorar l'eficiència de les administracions públiques en l'ús dels recursos públics, a fi de contribuir a la consecució de l'inexcusable objectiu d'estabilitat pressupostària derivat del marc constitucional i de la Unió Europea, el dia 21 d'abril de 2012 va ser publicat en el Butlletí Oficial de l'Estat el Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu.   
  
El Reial Decret Llei 14/2012 proporciona a les administracions educatives un conjunt d'instruments que permeten conjugar els irrenunciables objectius de qualitat i eficiència del sistema educatiu amb el compliment dels objectius d'estabilitat pressupostària i el seu ineludible reflex en la contenció del gasto públic i en l'oferta d'ocupació pública.  
  
En l'àmbit de les ensenyances no universitàries s'establixen diferents mesures. Així, segons indica l'article 2, quan per raons de limitació del gasto públic, la llei de pressupostos generals de l'Estat no autoritze la incorporació de personal de nou ingrés per mitjà d'oferta d'ocupació pública o establisca, amb caràcter bàsic, una taxa de reposició d'efectius inferior al 50%, les administracions educatives podran ampliar fins a un 20% el nombre màxim d'alumnes establit en l'article 157.1.a de la Llei Orgànica 2/2006, de 3 de maig, d'Educació, per a l'Educació Primària i Secundària Obligatòria. En este sentit, la Llei de Pressupostos Generals de l'Estat per a l'any 2011, actualment prorrogada, va establir una taxa de reposició d'efectius inferior al 50%.  
  
Este percentatge d'ampliació resultarà així mateix aplicable als límits màxims de nombre d'alumnes fixats per mitjà de norma reglamentària per a les restants ensenyances regulades per la Llei Orgànica 2/2006, de 3 de maig, d'Educació. El que disposa este article serà aplicable tant als centres docents públics com als privats sostinguts amb fons públics.  
Este reial decret llei té caràcter de legislació bàsica i es dicta a l'empara de les competències que els apartats 1, 13, 18 i 30 de l'article 149.1 de la Constitució reserven a l'Estat en matèria de regulació de les condicions bàsiques que garantisquen la igualtat de tots els espanyols en l'exercici dels drets i en el compliment dels deures constitucionals, de planificació general de l'activitat econòmica, de règim estatutari dels funcionaris públics i de desplegament de l'article 27 de la Constitució a fi de garantir el compliment de les obligacions dels poders públics en esta matèria.  
El decret del Consell pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana, autoritza la persona titular de la conselleria competent en matèria d'educació per a dictar les disposicions necessàries per a l'aplicació i el desenrotllament del decret.  
Per tot el que s'ha exposat anteriorment, vista la proposta conjunta del secretari autonòmic d'Educació i de la subsecretària, de data 17 de maig de 2012, i de conformitat amb esta, i fent ús de les facultats que em conferix l'article 28. apartat e de la Llei 5/1983, de 30 de desembre, del Consell  
  
ORDENE  
  
Article 1. Àmbit d'aplicació  
Esta orde és d'aplicació en els centres docents no universitaris públics i privats concertats de la Comunitat Valenciana.  
  
Article 2. Augment del nombre d'alumnes per unitat  
1. S'amplia fins a un 20% el nombre màxim d'alumnes per unitat establit normativament per a determinades ensenyances regulades per la Llei Orgànica 2/2006, de 3 de maig, d'Educació, segons es detalla en els articles següents.  
2. Quan de l'aplicació de l'increment del 20% resulte un número decimal, es tindrà en compte tan sols la part entera i no es farà, per tant, l'arredoniment per excés.  
3. L'ampliació del nombre d'alumnes per unitat es farà en funció de les instal·lacions i de les condicions materials establides en la normativa vigent.  
  
Article 3. Segon cicle d'Educació Infantil  
1. En els centres públics, el nombre màxim d'alumnes per unitat en segon cicle d'Educació Infantil s'establix en 30 alumnes. En el cas de tractar-se de centres incomplets, el nombre màxim d'alumnes per unitat s'incrementarà un 20% igualment.   
2. En els centres privats concertats, el nombre màxim d'alumnes per unitat s'incrementarà un 20% sobre el nombre de places escolars autoritzades. En cas que el nombre de places escolars autoritzats fóra el màxim establit per la normativa, s'establix en 30 el nombre màxim d'alumnes per unitat.   
  
Article 4. Educació Primària  
1. En els centres públics, el nombre màxim d'alumnes per unitat en Educació Primària s'establix en 30 alumnes. En el cas de tractar-se de centres incomplets, el nombre màxim d'alumnes per unitat s'incrementarà un 20% igualment.  
2. En els centres privats concertats, el nombre màxim d'alumnes per unitat s'incrementarà un 20% sobre el nombre de places escolars autoritzades. En cas que el nombre de places escolars autoritzades fóra el màxim establit per la normativa, s'establix en 30 el nombre màxim d'alumnes per unitat.  
  
Article 5. Educació Secundària Obligatòria  
1. En els centres públics, el nombre màxim d'alumnes per unitat en Educació Secundària Obligatòria s'establix en 36 alumnes.   
2. En els centres privats concertats, el nombre màxim d'alumnes per unitat s'incrementarà un 20% sobre el nombre de places escolars autoritzades. En cas que el nombre de places escolars autoritzats fóra el màxim establit per la normativa, s'establix en 36 el nombre màxim d'alumnes per unitat.  
  
Article 6. Batxillerat  
1. En els centres públics, el nombre màxim d'alumnes per unitat en Batxillerat s'establix en 42 alumnes.   
2. En els centres privats concertats, el nombre màxim d'alumnes per unitat s'incrementarà un 20% sobre el nombre de places escolars autoritzades. En cas que el nombre de places escolars autoritzades fóra el màxim establit per la normativa, s'establix en 42 el nombre màxim d'alumnes per unitat.  
  
Article 7. Formació Professional inicial  
1. En els centres públics, el nombre màxim d'alumnes per unitat en Formació Professional Inicial s'establix en 36 alumnes. En aquells cicles formatius que tinguen un nombre màxim d'alumnes per unitat inferior a 30 alumnes, s'incrementa el nombre un 20% igualment. Respecte del règim semipresencial o a distància, s'establix el nombre màxim d'alumnes per unitat en 54 alumnes.  
2. En els centres privats concertats, el nombre màxim d'alumnes per unitat s'incrementarà un 20% sobre el nombre de places escolars autoritzades. En cas que el nombre de places escolars autoritzades fóra el màxim establit per la normativa, s'establix en 36 el nombre màxim d'alumnes per unitat.  
  
Article 8. Ensenyances d'idiomes  
El nombre màxim d'alumnes per unitat en el nivell bàsic s'establix en 42 alumnes, en el nivell intermedi en 36 alumnes i en el nivell avançat en 30 alumnes. Respecte de la modalitat a distància, el nombre màxim d'alumnes s'establix per a tots els nivells autoritzats en 60 alumnes.  
Article 9. Ensenyances esportives  
El nombre màxim d'alumnes per unitat en estes ensenyances s'incrementa, sobre l'establida actualment per a cada un dels blocs que contenen les diferents especialitats, un 20% per a tots ells.   
  
  
Article 10. Educació de persones adultes  
El nombre màxim d'alumnes per unitat en els diferents nivells de la formació bàsica de persones adultes, en règim presencial, queda establit de la manera següent:  
Cicle I de la Formació Bàsica de Persones Adultes  
1r nivell: Alfabetització: 14 alumnes  
2n nivell: 24 alumnes  
3r nivell (si és el cas): 24 alumnes  
Cicle II de la Formació Bàsica de Persones Adultes  
1r nivell: 42 alumnes  
2n nivell: 42 alumnes  
  
Article 11. Ensenyances elementals i professionals música i dansa  
1. El nombre màxim d'alumnes per unitat en ensenyances elementals i professionals de música s'incrementa, sobre l'establida actualment per a cada una de les assignatures col·lectives que formen part del currículum, un 20% per a cada una. Per tant, el nombre d'alumnes per unitat no s'incrementa en les assignatures següents: instrument principal, acompanyament, piano complementari i clavecí complementari.   
  
2. El nombre màxim d'alumnes per unitat en ensenyances de dansa s'incrementa, sobre l'establida actualment per a cada una de les assignatures que contenen les diferents especialitats, un 20% per a totes estes.   
  
  
Article 12. Ensenyances artístiques professionals d'arts plàstiques i disseny  
El nombre màxim d'alumnes per unitat en estes ensenyances s'incrementa, sobre l'establida actualment per a cada un dels mòduls que contenen les diferents especialitats, un 20% per a tots els mòduls.   
  
  
Article 13. Ensenyances artístiques superiors  
El nombre màxim d'alumnes per unitat en estes ensenyances s'incrementa, sobre l'establida actualment per a cada una de les assignatures col·lectives que contenen les diferents especialitats, un 20% per a totes estes. Este increment no serà aplicable en les classes d'ensenyança instrumental individual.  
  
Article 14. Reducció del nombre d'alumnes per unitat en el cas d'escolarització d'alumnat amb necessitats educatives especials.  
1. En els centres docents que impartisquen Educació Infantil (2n cicle) i que escolaritzen alumnes amb necessitats educatives especials permanents, la reducció de ràtio vindrà determinada per la resolució de la direcció territorial competent en matèria d'educació, tenint en compte el dictamen d'escolarització.  
2. En els centres docents que impartisquen Educació Primària i escolaritzen alumnes amb necessitats educatives especials permanents, la reducció de ràtio vindrà determinada per la resolució de la direcció territorial competent en matèria d'educació, tenint en compte el dictamen d'escolarització. El nombre màxim d'alumnes d'estes característiques serà de 2 per unitat amb caràcter general. En Educació Primària, pel primer alumne amb necessitats educatives especials permanents degudament dictaminat, es reduirà la ràtio en 3 alumnes. Pel segon alumne amb necessitats educatives especials permanents degudament dictaminat, es reduirà la ràtio en 4 alumnes més.  
  
3. En els centres docents que impartisquen Educació Secundària Obligatòria, Batxillerat i Formació Professional inicial i que escolaritzen alumnes amb necessitats educatives especials permanents, la reducció de ràtio vindrà determinada per la resolució de la direcció territorial competent en matèria d'educació, tenint en compte el dictamen d'escolarització. El nombre d'alumnes màxim d'estes característiques serà de 2 per unitat amb caràcter general. En Educació Secundària Obligatòria, Batxillerat i Formació Professional inicial, pel primer alumne amb necessitats educatives especials permanents degudament dictaminat, es reduirà la ràtio en 3 alumnes. Pel segon alumne amb necessitats educatives especials permanents degudament dictaminat, es reduirà la ràtio en 4 alumnes més.  
  
Article 15. Excepcions a l'augment del nombre d'alumnes per unitat  
  
1. En els centres d'educació especial i en les unitats específiques d'educació especial en centres ordinaris, no s'augmentarà el nombre d'alumnes per unitat.  
2. En els centres d'acció educativa singular (CAES), no s'augmentarà el nombre d'alumnes per unitat.  
3. En els col·legis rurals agrupats (CRA), no s'augmentarà el nombre d'alumnes per unitat.  
4. En els programes de qualificació professional inicial (PQPI), no s'augmentarà el nombre d'alumnes per unitat.  
5. En els grups constituïts en virtut dels diferents programes autoritzats per a l'atenció a la diversitat, no s'augmentarà el nombre d'alumnes.  
  
Article 16. Oferta de vacants en el procediment d'admissió de l'alumnat  
Per a l'establiment de les vacants a oferir durant el procediment d'admissió de l'alumnat, en cada un dels cursos de les diferents ensenyances detallades anteriorment, mentres s'apliquen les mesures establides pel Reial Decret Llei 14/2012, es tindrà en compte per a la seua determinació l'augment del nombre d'alumnes per unitat establit en la present orde.  
  
DISPOSICIONS ADDICIONALS  
  
Primera. Desplegament i aplicació  
Es faculta l'òrgan directiu competent en matèria de centres docents per a dictar les resolucions que siguen procedents i per a establir tots els procediments o suports que corresponguen per al desplegament i aplicació del que disposa la present orde.  
  
Segona. No increment del gasto públic  
L'aplicació i el posterior desplegament d'este decret no podran tindre incidència en l'increment de la dotació de tots i cada un dels capítols de gasto assignada a la conselleria competent en matèria d'educació i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIÓ TRANSITÒRIA  
  
Única. Admissió de l'alumnat per al curs 2012-2013  
En el procediment d'admissió de l'alumnat per al curs 2012-2013, en aquelles ensenyances en què no es puguen oferir les vacants segons els criteris establits en la present orde, pel fet que el termini per a la seua publicació ha vençut, i en el cas que la demanda de places escolars superara el nombre de places oferides per unitat, els centres docents augmentaran igualment el nombre d'alumnes admesos segons els criteris establits en la present orde.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa la present orde.   
  
DISPOSICIÓ FINAL  
  
Única. Entrada en vigor  
La present orde entrarà en vigor el dia que es publique en el Diari Oficial de la Comunitat Valenciana.  
  
València, 21 de maig de 2012  
  
La consellera d'Educació, Formació i Ocupació,  
MARÍA JOSÉ CATALÀ VERDET


Còpia Permalink ELI